กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้นเกือบทุกพื้นที่ ยกเว้น ริมถนนพหลโยธิน เขตบางเขน เกินค่ามาตรฐานเล็กน้อยระดับสีส้ม
กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้นเกือบทุกพื้นที่ ยกเว้นเกินค่ามาตรฐานเล็กน้อยระดับสีส้มบริเวณริมถนนพหลโยธิน เขตบางเขน สถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑลช่วงเย็นวันนี้ (5 ก.พ.62) ภาพรวมคุณภาพอากาศอยู่ในระดับดีมากถึงระดับเริ่มมีผลกระทบต่อสุขภาพ โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 18 - 55 ไมโครกรัมต่อลูกบาศก์เมตร ซึ่งปริมาณฝุ่นละอองเพิ่มขึ้นในบางพื้นที่จากเมื่อวานนี้ (4 ก.พ.62) เนื่องจากอากาศลอยตัวดี แต่ลมสงบ ยกเว้นบริเวณริมถนนพหลโยธิน เขตบางเขน เกินค่ามาตรฐานเล็กน้อยในระดับสีส้มเริ่มมีผลกระทบต่อสุขภาพ อยู่ที่ 55 ไมโครกรัมต่อลูกบาศก์เมตร ทั้งนี้คาดการณ์วันพรุ่งนี้ (6 ก.พ.62) จากโมเดลคาดการณ์ปริมาณฝุ่น PM2.5 ของ คพ. มีแนวโน้มลดลง จากความร่วมมือของหน่วยงานต่างๆ ที่ได้ดำเนินมาตรการในการบรรเทาสถานการณ์อย่างเข้มข้นและต่อเนื่อง อาจส่งผลให้ปริมาณฝุ่นละอองลดลงได้ ทั้งนี้ คพ. และหน่วยงานที่เกี่ยวข้องได้ดำเนินมาตรการแก้ปัญฝุ่นละออง PM 2.5 อย่างต่อเนื่องด้วยมาตรการเร่งด่วน เช่น 50 เขต กทม. ระดม Big Cleaning ทุกวันตลอดทั้งสัปดาห์  ควบคุมรถที่มีค่าควันดำเกินมาตรฐานจากต่างจังหวัดไม่ให้เข้าสู่กรุงเทพมหานคร ด้วยการปรับมาตรฐานตรวจจับควันดำใหม่ต้องไม่เกินร้อยละ 30 หากเกินจะถูกเปรียบเทียบปรับ 5,000 บาท และพ่นห้ามใช้ทันที ซึ่งตั้งแต่วันที่ 1-3 กุมภาพันธ์ พบรถควันดำสั่งห้ามใช้แล้ว 161 คัน ออกใบเตือนให้ปรับปรุง 72 คัน และตั้งแต่วันที่ 4 กุมภาพันธ์เป็นต้นมาได้เพิ่มมาตรการให้ผู้ประกอบการนำรถเข้าตรวจสอบประสิทธิภาพการทำงานของเครื่องยนต์ ณ สำนักงานขนส่งทุกแห่งทั่วประเทศสำหรับประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai และสถานการณ์คุณภาพอากาศจากสถานีตรวจวัดของกรุงเทพมหานคร bangkokairquality.com